
ЗАПИСНИК
о раду 90. седнице Oпштинског већа општине Топола, одржане дана 26.06.2026. године (петак), са почетком у 1000  часова у канцеларији председника општине Топола.

Седници присуствују:

· Јасна Вуковић, председник Опшинског већа,
· Чланови Општинског већа: Момчило Васиљевић, др Горан Ђорђевић, Данијела Дамњановић и Саша Обрадовић,
· Милена Симић, општински правобранилац,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Виолета Говедарица, сарадник за комуналне, имовинско-правне и стамбене послове,
· Далибор Коцић, директор за техничке послове ЈКСП „Топола“ Топола.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 90. седницу Општинског већа.
Председавајућа је предложила да се дневни ред допуни тачкама: 
· Разматрање нацрта Одлуке о првој измени и допуни Одлуке о буџету општине Топола за 2026. годину,
· Разматрање нацрта Одлуке о завршном рачуну буџета општине Топола за 2025. годину,
пошто те две тачке јуче нису прошле на Скупштини, а извршене су техничке корекције, да бисмо на наредну седницу Скупштине стали са исправним документом,
                   а које би се разматрале као прве две тачке дневног реда.
Једногласно је усвојен предлог за допуну дневног реда.

Једногласно је у целости усвојен
Д Н Е В Н И   Р Е Д

1. Разматрање нацрта Одлуке о првој измени и допуни Одлуке о буџету општине Топола за 2026. годину,
2. Разматрање нацрта Одлуке о завршном рачуну буџета општине Топола за 2025. Годину, 
3. Доношење Закључка о уступању на коришћење камиона смећара ЈКСП „Топола“ Топола,
4. Разматрање захтева председника Савета МЗ Маскар за рад грађевинске машине,

5. Разматрање захтева председника Савета МЗ Јунковац за доделу пропуста,

6. Разматрање захтева председника Савета МЗ Јунковац за уређење извора у Величковић крају,

7. Разматрање захтева ОШ „Карађорђе“ Топола за одобравање финансијских средстава за бесплатну кухињу ученика који остварују то право,

8. Разматрање захтева председника КК „Карађорђе“ и председника СОФК „Карађорђе“  за финансијска средства,

9. Разматрање молбе председника Одбојкашког клуба на песку „Опленац“ Топола за средства за санацију терена,

10. Разматрање допуне захтева Борисављевић Мице из Наталинаца за накнаду штете због повреде на јавној површини,

11. Разматрање захтева Вучковић Мирослава из Крћевца за помоћ у виду попуста за цистерне за воду,

12. Разматрање захтева Радовановић Мирослава из Тополе за привремено постављање кавеза за одгој голубова српских високолетача на парцели к.п. бр. 1549 КО Топола варош,

13. Разматрање захтева Клуба љубитеља животиња и природе „Опленачке шапице“ Топола за одобрење средстава за исхрану општинских паса,

14. Разматрање појединачних захтева за лечење:

· Петровић Петар из Наталинаца,

· Лазаревић Љиљана из Жабара за лечење сина,

· Топаловић Томислав из Јунковца,

· Марјановић Јелена из Доње Шаторње за лечење детета,

· Јовановић Зорка из Љубесела,

· Радовановић Летка из Божурње,

· Габић Сандра из Топола село за лечење детета, 
· Вићентијевић Вера из Жабара.
15. Разно.
Прва тачка дневног реда- Разматрање нацрта Одлуке о првој измени и допуни Одлуке о буџету општине Топола за 2026. годину
Јасна Миљковић: у нашем ребалнсу буџета видели смо да постоје техничке грешке, јер од момента доношења иницијалне Одлуке о буџету дошло је до промене одговорних лица за реализацију одређених програма, програмских активности и пројеката. То се односи на члан 7, од стране 77. Остало нам је замеморисано нпр, одговорно лице за реализацију разних активности у оквиру Општинске управе Милица Станишић, а сада је начелник Сања Јевтић, као и код Вртића где је остала претходна директорка Гордана Ниџовић, а сада је Кристина Марјановић. То су неке техничке грешке, које смо сада исправили. Редовно функционисање нам је на првом месту, да не доведемо да тога се блокира ни један од корисника, нити Општине, нити осталих индиректних и осталих корисника буџета, а нарочито што имамо реализацију значајних капиталних инвестиција, где смо већ при крају рока по уговору са министарством, као што је нпр. набавка камиона смећара, што нам је горући проблем.
Председавајућа: ми сада знамо да је то техничка грешка, али некада ће то неко контролисати. Иако су беззаслене техничке грешке, нема потребе да стоје. Ако се уочи још нека грешка, можемо и на самој Скупштини да је дефинишемо. Овако исправљено и кориговано ћемо предложити одборницима на нановно одлучивање.
Пошто дискусије није било, једногласно је утврђен предлог Одлуке о првој измени и допуни Одлуке о буџету општине Топола за 2026. годину, као у материјалу.
Друга тачка дневног реда- Разматрање нацрта Одлуке о завршном рачуну буџета општине Топола за 2025. годину
Јасна Миљковић: за завршни рачун, битан је рок да се он усвоји на Скупштини до 30.6. Он је за 2025. годину, такав је какав је и ту нема шта да се мења.

Ђорђе Глигоријевић: завршни рачун није подложан променама. Веће треба да га поново утврди, јер није усвојен на последњој Скупштини. Консултовао сам се и са колегама, секретарима Скупштине из других општина и сви су ми рекли да завршни рачун треба поново да ставим на дневни ред Већа, јер је законска обавеза да се он усвоји до 30. јуна, да не буде сутра неко одговорно лице у прекршају за то што није усвојен у року.
Председавајућа: ми, као Веће, сматрамо да је завршни рачун у реду и да осликава годину иза нас.

После завршене дискусије, једногласно је утврђен предлог Одлуке о завршном рачуну буџета општине Топола за 2026. годину, као у материјалу.

Трећа тачка дневног реда- Доношење Закључка о уступању на коришћење камиона смећара ЈКСП „Топола“ Топола
Пошто дискусије није било, једногласно је донет Закључак којим се уступа на коришћење, без накнаде, ЈКСП „Топола“ Топола специјално теретно моторно возило – камион смећар, марке Renault, идентификационе ознаке возила (VIN) VF640J860TB028205, које је Министарство заштите животне средине дало на коришћење општини Топола, у складу са Уговором о давању на коришћење добара – возила за одвожење смећа број 001359532 2026 14850 010 002 405 001 18 020 од 01.06.2026. године, при чему је ЈКСП „Топола“ Топола дужно је да предметно возило користи са пажњом доброг домаћина, искључиво за обављање послова сакупљања и транспорта комуналног отпада на територији општине Топола, да сноси све трошкове редовног коришћења, одржавања, регистрације, осигурања и текућих поправки, као и да се стара о његовом очувању и овлашћује председник општине Топола да са ЈКСП „Топола“ Топола закључи уговор о давању на коришћење без накнаде, којим ће се ближе уредити међусобна права и обавезе у вези са коришћењем предметног возила.

Четврта тачка дневног реда- Разматрање захтева председника Савета МЗ Маскар за рад грађевинске машине
Далибор Коцић: захтев се односи на рад скипа на вађењу пањева на гробљу у Маскару и то би могло да се у начелу одобри са постојећих позиција код зеленила.
Пошто дискусије није било, једногласно је донет Закључак којим се прихвата у начелу захтев председника Савета МЗ Маскар и одобрава рад грађевинске машине – скип за вађење пањева на сеоском гробљу у Маскару између старог и новог дела, ради проширења капацитета на сеоском гробљу, у складу са редовним позицијама ЈКСП „Топола“ Топола, а након доношења Одлуке о измени и допуни Одлуке о буџету општине Топола за 2026. годину.

Пета тачка дневног реда- Разматрање захтева председника Савета МЗ Јунковац за доделу пропуста
Далибор Коцић: што се тиче бетонских пропуста, излазили смо на терен и то захтева мало веће радове. Мора да се исече и главни пут, да се пропусти убаце, да се то профилише и да се уреди канал. Дали смо предмер и предрачун радова и то кошта око 417.000,00. Ово би могло да се уради са позиције кишне канализације, уколико на њој има средстава или када се створе финансијски услови. Када будемо стигли, урадићемо и то.
Пошто дискусије није било, једногласно је донет Закључак којим се прихвата у начелу захтев председника Савета МЗ Јунковац за доделу пропуста за више путних праваца у МЗ Јунковац ради повезивања и адекватног одвођења воде, у складу са извештајем ЈКСП „Топола“ број 1928/1.4.20  од 17.06.2026. године, а наведени радови реализоваће се уколико за то буду постојала расположива средства на редовним позицијама ЈКСП „Топола“.

Шеста тачка дневног реда- Разматрање захтева председника Савета МЗ Јунковац за уређење извора у Величковић крају
Далибор Коцић: ово би могло да се уради са позиције водовода, исто уколико има средстава на тој позицији. Дали смо предмер и предрачун радова. Потребно је 428.000,00 динара.

Пошто дискусије није било, једногласно је донет Закључак којим се прихвата у начелу захтев председника Савета МЗ Јунковац за уређење извора у Величковић крају, у складу са извештајем ЈКСП „Топола“ Топола број 1929/1.4.20 од 17.06.2026. године, а наведени радови реализоваће се уколико за то буду постојала расположива средства на редовним позицијама ЈКСП „Топола“ Топола.
Седма тачка дневног реда- Разматрање захтева ОШ „Карађорђе“ Топола за одобравање финансијских средстава за бесплатну кухињу ученика који остварују то право
Председавајућа: ово је потребно сваког месеца. Прошли пут смо имали категорије које завређују да им се овај попуст одобри. Исти је број деце, 41. Из искуства знам, да никад то није тај број свакодневно.

Јасна Миљковић: може да се прихвати захтев, али средства ће се обезбедити тек након доношења ребаланса буџета и извршиће се пренамена средстава, стварањем билансног простора.

После завршене дискусије, једногласно је донет Закључак којим се прихвата захтев ОШ „Карађорђе“ Топола за одобрење финансијских средстава за бесплатну кухињу за ученике који остварују то право, у складу са Одлуком директора школе, за месец мај 147.000,00 динара и јун 73.800,00 динара, у укупном износу од 221.400,00 динара, а средства ће се обезбедити стварањем билансног простора након доношења Одлуке о првој измени и допуни Одлуке о буџету општине Топола за 2026. годину.
Осма тачка дневног реда- Разматрање захтева председника КК „Карађорђе“ и председника СОФК „Карађорђе“ за финансијска средства
Председавајућа: оба председника клубова су оправдано спречени да данас присуствују седници, али ово су њихове редовне актвности. Деца иду у Сокобању.

Јасна Миљковић: лимитирана су нам средства за спорт. Предлог је да они у оквиру својих финансијских планова изврше пренамену средстава, а да ми им током године вратимо. Сада не можемо давати додатно. Ради се о 132.000,00 динара, оба клуба по 66.000,00.
После завршене дискусије, једногласно је донет Закључак којим се прихвата захтев председника КК „Карађорђе“ и председника „СОФК Карађорђе“ за финансијска средства за превоз деце на припреме у Сокобањи, које се одржавају у периоду од 26.07. до 02.08.2026. године, у укупном износу од 132.000,00 динара (у складу са предрачуном), за шта ће се средства обезбедити пренаменом већ буџетом опредељених финансијских средстава у оквиру финансијског плана КК „Карађорђе“ и СОФК „Карађорђе“ за 2026. годину и обавезују се КК „Карађорђе“ и „СОФК Карађорђе“ да измену и допуну Финансијског плана за 2026. годину ускладе са наведеним и исту доставе Одељењу за буџет, финасије, привреду и друштвене делатности, како би се реализовала наведена активност.

Девета тачка дневног реда- Разматрање молбе председника Одбојкашког клуба на песку „Опленац“ Топола за средства за санацију терена
Председавајућа: председник клуба ме је звао и телефоном и послао ми слике терена. Доставили су прерачун. Укупна тражена средства су 93.000,00 динара. Можда би могли да узму од одбојкаша, као сродног спорта.
Др Горан Ђорђевић: прошле године смо ми тражили да се ово инкорпорира у буџет. 52.000,00 траже само за довлачење песка.

Данијела Дамњановић: они имају два клуба која приватно функционишу и наплаћују тренинге. Уопште нису у буџету. Средстава, генерално имају. Оба клуба су заједнички у томе.
Јасна Миљковић: немамо позицију за ово. Морали би од неког спортског удружења да узмемо, а то баш и није популарно. Уговор са одбојкашима је закључен на ону цифру која је наведена у Одлуци, на 4.300.000,00. Можда би ово могло да се упути на Спортски савез, из разлога што су уговори са свим клубовима потписани, па да они дају сагласност, да донесу неку одлуку и да се анексира постојећи уговор.

После завршене дискусије, једногласно је одлучено да се Одбојкашком клубу на песку „Опленац“ Топола, у вези захтева за доделу средстава за санацију терена за одбојку на песку у оквиру ОШ „Карађорђе“ Топола, упути Обавештење да је Општинско веће констатовало да у буџету општине Топола нису планирана средства за наведену намену и упућује их да се обрате Одбојкашком клубу „Карађорђе“ Топола ради разматрања могућности обезбеђивања потребних средстава путем пренамене средстава одобрених Одбојкашком клубу „Карађорђе“ Топола, уколико за то постоје законски услови и уз сагласност надлежних органа.
Десета тачка дневног реда- Разматрање допуне захтева Борисављевић Мице из Наталинаца за накнаду штете због повреде на јавној површини

Милена Симић: ово смо имали и на прошлом већу. Одмах сам контактирала именовану и она је преко пуномоћника адв. Србијанке Радишић доставила износ који тражи. Она, у суштини, тражи 400.000,00 динара. Мислим да је то превише, иако пракса суда за тешку телесну повреду, а тако се вештачи на основу медицинске документације, јесте од 400.000,00 па на више, плус трошкови парничног поступка. Мишљења сам да би можда могли да јој понудимо 150.-200.000,00 динара.

Данијела Дамњановић: нисам за то да идемо у судски спор, јер ће нас коштати много више.

Др Горан Ђорђевић: ово је нонсенс. Требало би да је немогуће да докаже да је једини узрок пада неравнина на улици. Свако од нас је некад пао. Ми ћемо се претворити у сервис за одштете.
Милена Симић: ако је јавна површина, имају право на надокнаду.

После завршене дискусије, једногласно је донет Закључак којим се прихвата захтев Борисављевић Мице из Наталинаца, поднет преко пуномоћника адвоката Србијанке Радишић за накнаду штете због повреде на јавној површини, ради споразумног решења спора на име накнаде штете по свим основама по коме ће општина Топола именованој исплатити износ до 200.000,00 динара и задужује Општински правобранилац да закључи вансудско поравнање са именованим под наведеним условима.  

Једанаеста тачка дневног реда- Разматрање захтева Вучковић Мирослава из Крћевца за помоћ у виду попуста за цистерне за воду
Председавајућа: ЈКСП иначе ради услужно достављање цистерни са водом, по поднетим захтевима, по одређеном ценовнику. Овај захтев се односи на умањење цене. 
Далибор Коцић: не може да се одобри умањење цене, осим за хитне и ванредне ситуације, како је прописано Ценовником који је усвојила Скупштина, а то овде није случај.
Председавајућа: ванредна ситауција значи да ми немамо уопште воде, нико и у тој ситуацији треба да се понашамо ванредно и да заштитимо у том смислу, ако је фарма, вишечлана породица, старачка домаћинства, да изађемо у сусрет. Хвала Богу, нисмо још увек у тој ситуацији да немамо воду и да се наслућује ванредна ситуација. Мислим да захтев није оправдан. Њему стално треба цистерна, а онда стално треба да му дозвољавамо умањење цене. Он мора себи да реши проблем воде за убудуће, као трајну варијанту.

После краће дискусије, једногласно је одлучено да се Вучковић Мирославу из Крћевца, у вези са захтевом за могућност умањења цене за изнајмљивање цистерне са водом, упути Обавештење да није могуће удовољити истом, из разлога што ЈКСП „Топола“ своје услуге пружа искључиво у складу са важећим ценовником који је усвојила Скупштина општине Топола, те предузеће нема законска овлашћења да самостално одобрава попусте или мења цене својих услуга, а да имајући у виду околности наведене у захтеву, не може се сматрати да су у конкретном случају испуњени услови за примену мере из Програма одржавања водовода и канализације за 2026. годину, где су предвиђена буџетска средства на посебној позицији намењеној за хитне и ванредне ситуације.
Дванаеста тачка дневног реда- Разматрање захтева Радовановић Мирослава из Тополе за привремено постављање кавеза за одгој голубова српских високолетача на парцели к.п. бр. 1549 КО Топола варош
Виолета Говедарица: наведена парцела је саставни део дворишта зграде у којој именовани живи. Не постоји правни основ да ми дозволимо било какво држање кавеза са животињама. Он у сваком случају нема право да држи те голубове у градском подручју, поготово не у самом центру Тополе. Можда једино може да се обрати станарима у његовој стамбеној заједници.
Пошто дискусије није било, једногласно је одлучено да се Радовановић Мирославу из Тополе, у вези са захтевом за привремно постављање кавеза за одгој голубова српских високолетача на парцели к.п. бр. 1549 КО Топола варош, упути Обавештење да није могуће удовољити истом, из разлога што од стране општине не постоје законски, ни подзаконски услови за давање у закуп, односно на привремено коришћење општинског земљишта ради постављања кавеза за држање голубова.

Тринаеста тачка дневног реда- Разматрање захтева Клуба љубитеља животиња и природе „Опленачке шапице“ Топола за одобрење средстава за исхрану општинских паса
Ђорђе Глигоријевић: ово је захтев из априла, који смо пролонгирали, јер су им дата средства у фебруару. 

Јасна Миљковић: нису доставили ни предрачун. Траже 50.000,00 динара. Средства јесу планирана. Обично закључимо уговор са радњом која продаје храну за псе, а Зоран Радојковић врши надзор над испоруком те хране.

После краће дискусије, једногласно је донет Закључак којим се прихвата захтев Клуба љубитеља животиња „Опленачке шапице“ Миленић Биљане из Тополе за финансијску помоћ за средства за набавку гранулиране хране за исхрану општинских паса о којима брине у износу до 50.000,00 динара, уз обавезу да Одељењу за буџет, финансије, привреду и друштвене делатности достави предрачун за наведени износ; овлашћује Одељење за буџет, финансије, привреду и друштвене делатности - Служба за јавне набавке да након достављања предрачуна спроведе процедуру избора овлашћене радње за продају хране за псе код које ће подносилац захтева узимати храну за псе у наведеном износу и обавезује Зоран Радојковић, комунални редар у Одељењу за инспекцијске послове и инвестиције, да врши надзор над испоруком хране као и да прати динамику преузимања исте.

Четрнаеста тачка дневног реда- Разматрање појединачних финансијских захтева за лечење

Јасна Миљковић: нико од подносиоца захтева није добио једнократну финансијску помоћ од општине у последњих шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно је донето Решење којим се одобравају из буџета општине Топола финансијска средства у износу од 20.000,00 динара Марјановић Јелени из Доње Шаторње на име финансијске помоћи за лечење детета, из разлога што се именована нашла у стању социјалне потребе.

Такође, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

· Петровић Петар из Наталинаца,

· Топаловић Томислав из Јунковца,

· Јовановић Зорка из Љубесела,

· Радовановић Летка из Божурње,

· Габић Сандра из Топола село за лечење детета,
· Вићентијевић Вера из Жабара.
Једногласно је одбијен захтев Лазаревић Љиљане из Жабара за лечење сина, јер је захтев неоснован.

Петнаеста тачка дневног реда- Разно
Председавајућа: одмах по завршетку седнице упутићемо захтев председнику Скупштине за одржавање ванредне седнице Скупштине општине по хитном поступку, са следећим тачкама дневног реда: Разматрање предлога Одлуке о завршном рачуну буџета општине Топола за 2025. годину и Разматрање предлога Одлуке о првој измени и допуни Одлуке о буџету општине Топола за 2026. годину, са адекватним образложењем.
Пошто је исцрпљен дневни ред, седница је закључена у 1050  часова.

